﻿MIHAI EMINESCU REDIVIVUS  LA NEW YORK 
Un Simpozion realizat în duhul comuniunii eminesciene 
 
 
Sâmbătă 12 Ianuarie 2008 cu începere dela orele 3:00 P.M., în 
sala festivă a Consulatului General al României la New York, a avut loc 
Simpozionul tradiţional dedicat aniversării naşterii Luceafărului 
Poeziei Româneşti, Mihai Eminescu, şi organizat sărbătoreşte, în fiecare 
an, de Institutul Român de Teologie şi Spiritualitate Ortodoxă din New 
York, sub diligenta preşedinţie a P. C. Sale,  Pr. Prof. Dr. Theodor 
Damian.  
Axat pe actualitatea şi relevanţa lui Mihai Eminescu în cultura 
contemporană românească,  acest Simpozion tradiţional a devenit un 
adevărat eveniment cultural, artistic şi literar, eternizat româneşte în 
duhul comuniunii eminesciene creator al valorilor spirituale şi naţionale 
care stau la temelia existenţială, bimilenară, a fiinţei şi a demnităţii 
Neamului Românesc în istorie şi în lumea întreagă.  
Se poate afirma că identitatea etnică şi spirituală a României 
Mari, care ne legitimează în lume, este de fapt în esenţa ei o identitate 
eminesciană nemuritoare. Este pecetea de aur a sufletului românesc 
îndulcit,  întărit, şi revelat de duhul creator al comuniunii eminesciene 
cu sufletele noastre.  
Pe acest adevăr eminescian fără de moarte a fost în mod 
exceptional organizat Sâmbătă 12 Ianuarie 2008, de către Institutul 
Român de Teologie şi Spiritualitate  Ortodoxă din New York, 
Simpozionul de neuitat închinat marelui nostru poet naţional Mihai 
Eminescu  
Fără să exagerăm, ecourile pozitive europene şi americane, culese 
din presă sau din unele emisiuni transmise la radio sau televizor, care 
ne-au fost accesibile,  de care s’a bucurat şi continuă să se bucure acest  
Simpozion realizat în duhul comuniunii eminesciene ne îndreptăţesc să  
felicităm  pe toţi organizatorii, realizatorii şi participanţii  la acest 
Simpozion, mai bine zis Festival Eminescian, şi să afirmăm în acelaşi 
timp că el atinge, în opinia publică româno-americană, şi nu numai, o 
culme care, de acum înainte, cu greu va putea fi depăşită de 
Simpozioanele următoare.  
Bine gândit  de Părintele Theodor Damian şi de colaboratorii săi 
apropiaţi, programul  acestui Simpozion Aniversar Eminescian din care 
surprizele poetice şi artistice nu lipsesc, a fost alcătuit cu multă grijă şi 

discernământ critic, din trei părţi bine distincte şi de sine stătătoare, 
fiind încadrate între două recepţii adânc semnificative, prima 
introductivă, între orele 3:00-4:00 PM, şi a doua conclusivă, între orele 
9:15-10:00 PM, amândouă dând o strălucitoare expresie ospitalităţii şi 
omeniei româneşti de totdeauna, reuşind să creeze ambianţa 
intelectuală necesară unei luminoase atmosfere academice, în care să se 
desfăşoare şi să se încheie programul atât de magistral alcătuit, spre a se 
celebra  aniversarea binecuvântată a zilei sale de naştere, subliniindu-se 
relevanţa lui Mihai Eminescu în cultura română contemporană odată 
cu sacralitatea creaţiei poetice eminesciene, teandrică în menirea ei de 
transfigurare spirituală şi naţională, permanentă, a sufletelor şi 
conştiinţelor noastre româneşti. 
E bine să notăm, ca un semn de distincţie, că prin sobrietatea  
pavoazării ei româneşti, dominată de tablourile marelui sărbătorit, sala 
protocolară a Consulatului General al României dădea impresia 
hieratică a unui templu antic în care avea să se oficieze ierofanic  
misterul actualităţii eminesciene, cuprinzând în aceeaşi comuniune 
spirituală pe toţi organizatorii, participanţii, şi întreaga audienţă. 
În această atmosferă  festivă, Părintele Theodor Damian, în 
calitate de Organizator şi de Preşedinte al Institutului Român de 
Teologie şi Spiritualitate Ortodoxă din New York a rostit rugăciunea 
îndătinată în asemenea împrejurări, după care a salutat protocolar 
prezenţa la Simpozion a Excelenţei Sale, Domnului Pietro Pavone, 
Consulul General al României la New York,  precum şi a tuturor 
participanţilor, a distinşilor oaspeţi şi vorbitori. 
 În acelaşi timp, Părintele Theodor Damian a introdus ca 
moderator al Simpozinului pe Dl Mircea N. Rusu, reputat istoric şi 
critic literar şi apoi a declarat deschiderea oficială a Simpozionului 
Aniversar Mihai Eminescu din acest an.  
În continuare, Dl Mircea N. Rusu, asistat şi de Părintele Theodor 
Damian, şi-a exercitat  cu aleasă măiestrie arta sa de moderator, reuşind 
o cronometare ideală, fapt care a imprimat un ritm vioi şi bine susţinut 
în prezentarea comunicărilor, recitărilor şi interpretărilor muzicale 
incluse în programul Simpozionului, făcându-le mai ales deosebit de 
interesante şi de atractive prin comentariile sale introductive şi 
informaţiile literare de multe ori inedite.  
 
 PARTEA ÎNTÂIA A PROGRAMULUI, (3:45-4:45 PM),  a fost 
moderată cu aleasă măiestrie de Dl Mircea N. Rusu, care, în aplauzele 
audienţei, a invitat la cuvânt pe Excelenţa Sa Pietro Pavone, Consulul 

General al României la New York, care  a rostit un emoţionant Mesaj 
Aniversar  cu prilejul deschiderii oficiale a Simpozionului: ’’Relevanţa 
lui Mihai Eminescu în cultura română contemporană’’, organizat de 
Institutul Român de Teologie şi Spiritualitate Ortodoxă din New York şi 
găzduit cu multă înţelegere şi dragoste de Consulatul General al 
României la New York.  
Totodată, Excelenţa Sa Dl Consul General Pietro Pavone a 
felicitat cu deosebită căldură pe organizatorii Simpozionului în frunte 
cu Părintele Theodor Damian şi a urat succes deplin  distinşilor 
vorbitori şi recitatori, adresând şi un cuvânt de bun venit tuturor 
participanţilor şi oaspeţilor de onoare ai Simpozionului.  
Emoţionantul Mesaj Aniversar al Excelenţei Sale, Dlui Consul 
General al României, Pietro Pavone, a fost îndelung aplaudat de 
întreaga audienţă. 
Mulţumind Excelenţei Sale, Domnului Consul General Pietro 
Pavone, pentru frumoasele cuvinte şi sentimente româneşti exprimate 
de Excelenţa Sa în  Mesajul Aniversar adresat Simpozionului, Dl 
Mircea N. Rusu în calitate de Moderator a  anunţat criteriile pe care le 
consideră necesare pentru buna desfăşurare a lucrărilor Simpozionului. 
Începerea programului propriu zis a coincis cu surpriza debutului 
Asociaţiei Corale a Institutului Român de Teologie şi Spiritualitate 
Ortodoxă din New York, intitulată ’’România’’, având ca Preşedinte pe 
Părintele Theodor Damian şi Director Artistic pe Dl George Alexe.  
Astfel, în cadrul Institutului Român de Teologie şi Spiritualitate 
Ortodoxă din New York, pe lângă Cenaclul Literar’’Mihai Eminescu’’, 
Revista de spiritualitate şi cultură românească ’’Lumină Lină’’, 
Revistele ’’Symposium’’ şi ’’Romanian Medievalia’’, trebuie să 
adăugăm de acum înainte şi Asociaţia Corală ’’România’’, precum şi 
’’Sesiunile Ştiinţifice Româneşti’’,  sponsorate  de Institutul nostru în 
Congresul Internaţional de Studii Medievale organizat anual de 
Western Michigan University în Kalamazoo, Michigan. 
Debutul Asociaţiei Corale ’’România’’ s’a dovedit a fi de bun 
augur, deoarece, prin uvertura artistică la lucrările Simpozionului, 
alcătuită din coruri clasice româneşti pe versuri de Mihai Eminescu, a 
pregătit sufleteşte o atmosferă eminesciană favorabilă, de introducere 
ideală la prezentările, recitările, dedicaţiile poetice şi interpretările  
muzicale, înscrise în programul Simpozionului. 
La invitaţia Dlui Mircea N. Rusu, Asociaţia Corală România a 
Institutului Român de Teologie şi Spiritualitate Ortodoxă, şi-a ocupat  
într’o ordine perfectă locurile ce-i fuseseră rezervate. De menţionat că 
 3
Doamnele  din cor erau îmbrăcate în frumoasa costume naţionale de 
sărbătoare. 
Sub conducerea Dlui George Alexe, a fost interpretat un scurt 
program introductiv, începând cu imnul festiv de primire, intitulat: 
’’Bine –aţi venit voi oaspeţi scumpi şi dragi!’’, creaţie a marelui 
compozitor şi dirijor român Nicolae Lungu. Afându-ne încă în perioada 
colindelor, Corala a dat viaţă poemei eminesciene: ’’E vremea 
colindelor’’, armonizată de Valentin Teodorian, Prim Tenor al Operei 
Române, strălucit elev al Maestrului Nicolae Lungu şi solist al Coralei 
’’România’’ din Bucureşti. În continuare a fost interpretată colinda cu 
iz eminescian, întitulată: ’’Ziurel de zi’’, culeasă din Transilvania şi 
armonizată de Tiberiu Brediceanu. Programul introductiv s’a încheiat  
cu: ‘’Revedere’’, versuri de Mihai Eminescu, armonizate de 
compozitorul classic român, Dimitrie G. Kiriac. Interpretată cu aleasă 
simţire românească şi eminesciană, Corala ’’România’’ a reuşit să 
realizeze o emoţionantă întâlnire a noastră în duh cu Mihai Eminescu. 
Au dovedit-o cu prisosinţă şi aplauzele audienţei copleşită de emoţie. De 
altfel, fiecare piesă corală executată cu deosebit elan artistic a fost 
răsplătită cu aplauze generoase. 
Prima parte a Simpozionului, moderată de Dl Mircea N. Rusu, s’a 
încheiat cu un duios recital din poezia lui Eminescu. ’’La steaua’’, a fost 
recitată de Adrian G. Sahlean;   Victoria Plavitu a recitat: ‘’Glossa’’; 
iar Maria Ralee, poema: ‘’’Din străinătate’’. 
 
PARTEA A DOUA A PROGRAMULUI, (4:45 – 6:00 p.m.), a fost 
consacrată celebrării actualităţii eminesciene prin evocări, gânduri şi 
prezentări aniversare semnificative, legate de viaţa şi opera lui Mihai 
Eminescu, întru veşnica sa amintire şi pomenire, subliniindu-se cu 
precădere relevanţa eminesciană, strălucitoare, în cultura şi 
spiritualitatea română contemporană. 
A urmat un adevărat maraton de 11 prezentări care a evidenţiat 
contribuţiile unor distinşi eminescologi din România sau din Statele 
Unite ale Americii, punând la grea încercare nu numai arta Dlui Mircea 
N. Rusu, de îndemânatec moderator al programului, dar şi arta 
Părintelui Theodor Damian de Chairman desăvârşit al Simpozionului. 
Audienţa captivată de ritmul programului bogat şi variat, al 
Simpozionului, realizat cu pricepere şi elan de organizatori în duhul 
autentic al comuniunii eminesciene, a urmărit  entuziasmată 
comunicările distinşilor vorbitori, precum urmează: Dl Adrian G. 
Sahlean din Boston, Massachusets, a demonstrat: ’’Cum NU trebuie 

tradus Eminescu: sunatul din coadă şi comical involuntar’’; Dna Prof. 
Dr. Anca Sîrghie, din Sibiu, România, a ilustrat subiectul intitulat: 
’’Portretizări contemporane în relaţie cu dimensiunea genialităţii 
eminesciene’’; Dl Mircea N. Rusu, din New York, de data aceasta nu în 
calitate de moderator, ci de reputat istoric şi critic literar, a întreţinut 
audienţa cu un subiect inedit şi foarte puţin cunoscut, intitulat: ’’Urmuz 
şi Societatea eminesciană ‘’’Junimea’’; Comunicarea susţinută de Prof. 
Dr. Mariana Net, din Bucureşti, România, a prezentat: ’’Un 
compendium Eminescu pentru sec. XXI’’; iar P.C. Pr. Prof. Nicolae Buga 
din Philadelphia, PA a evocat cu emoţie legătura sufletească dintre: 
’’Eminescu şi Putna’’. 
 
Conform cronometrării Dlui Moderator Mircea N. Rusu, 
maratonul prezentărilor a fost interrupt şi pe bună dreptate, pentru un 
INTERLUDIU POETIC ŞI MUZICAL (6:00 – 6:45 p.m.), spre a ilustra 
modul cum a fost omagiată şi evocată memoria  Luceafărului Poziei 
noastre naţionale, Mihai Eminescu, în versurile unor mari poeţi clasici 
ai Neamului Românesc, ale căror evocări literare emoţionante ne 
impresionează şi în vremea noastră, dovedindu-ne de-a lungul anilor 
continuitatea şi actualitatea comuniunii noastre spirituale cu Mihai 
Eminescu. 
Astfel întru veşnica amintire şi pomenire a lui Mihai Eminescu au 
fost recitate următoarele ofrande poetice ce i-au fost dedicate de marii 
clasici ai poziei noastre naţionale, dar şi de poeţi ai vremii noastre.  
Au fost recitate următoarele poeme nemuritoare închinate 
memoriei eterne a lui Mihai Eminescu: 
 
Lui Eminescu, de Alexandru Vlahuţă, a recitat: George Ştirbei 
Balada pentru Eminescu, de Radu Gyr, a recitat: George Alexe 
Lui Eminescu, de Nichita Stănescu, a recitat: Mircea N. Rusu 
Trebuiau să poarte un nume, de Marin Sorescu, a recitat: Valentina  
                                                                                                          Ciaprazi 
Imn Eminescului, Treapta a noua, de Valeriu Anania, a recitat: 
                                                                                    Pr. Nicolai Buga 
Lacrimile Bucovinei, de Constantin Rusu, a recitat: Paul Murariu 
Fericita moarte, altă  mnemozină, de Rodica Marian, a recitat: autoarea 
 
Dar cel mai mare eveniment al Simpozionului şi poate unul din cele mai 
semnificative şi impresionane momente a fost participarea fraţilor 
noştri Vlaho-Români, reprezentaţi de Dl Profesor Dr. Aurel Ciufecu, a 

cărui personalitate este bine cunoscută şi care a recitat în traducere 
proprie şi în grai fârşerot celebra poezie eminesciană: ’’La steaua’’, 
dovedind astfel că Mihai Eminescu este şi al Vlaho-Românilor aşa cum 
este şi al nostru, al tuturor Românilor.  
Interludiul poetic a fost în mod fericit întregit cu recitalul musical  pe 
versuri din creaţia eminesciană, oferit de Lia Lungu din New York, 
ziaristă şi cunoscută interpretă a cântecului românesc. Lia Lungu a 
interpretat magnific cele două poeme eminesciene: ‘’Atât de fragedă’’ pe 
muzica lui Mircea Drăgan şi: ’’Pe lângă plopii fără soţ’’ cu melodia 
devenită populară în interpretarea fără pereche a Liei Lungu, 
acompaniată de sala întreagă a celor peste 150 de participanţi la 
Simpozion. Succesul a fost desăvârşit.  
 
După această pauză binevenită, a fost reluat ’’maratonul’’ prezentărilor 
şi Dl Mircea N. Rusu şi-a reluat în primire rolul de moderator, 
introducând pe vorbitori cu subiectele comunicărilor ce aveau să fie 
prezentate, după cum urmează: Dr. Rodica Marian din Cluj-Napoca: 
’’Expresia credinţei şi a eului profund în Mortua est; DR. Napoleon 
Săvescu din New York: ’’Eminescu şi problema dacilor’’; Dr. Viorica 
Enachiuc din Giurgiu, România: ’’Literatura română din secolele XI-XII 
şi sursele de inspiraţie ale poeziei eminesciene; George Alexe din Detroit, 
MI.: ’’Misterul actualităţii eminesciene’’; Dr. Theodor Damian: ’’Timpul 
între immanent şi transcendent: Chronos şi Kairos în poezia lui 
Eminescu’’;  
În final, Dl Cristian Pascu, Preşedintele Societăţii ’’Dorul’’ 
(fondată 1903), New York: a prezentat ’’Proiectul: Statuia lui Mihai 
Eminescu la New York’’. Cu acest prilej ceremonial, în aplauzele 
generale ale asistenţei, Dl Cristian Pascu a oferit Simpozionului, din 
partea Societăţii ‘’Dorul’’, tradiţionalul tort aniversar în memoria lui 
Mihai Eminescu, iar Părintele Preşedinte Theodor Damian a înmânat 
Dlui Cristian Pascu o distincţie comemorativă din Partea Institutului 
Român de Teologie şi Spiritualitate Ortodoxă din New York.  
Au fost momente emoţionante create de proiectul Societăţii 
’’Dorul’’ de a înălţa o statuie lui Mihai Eminscu la New York. În 
atmosfera entuziastă a momentului, proiectul statuii eminesciene se 
profila ca o incoronare simbolică a Simpozionului. Fără să dea semne de 
oboseală, întraga suflare românească din Sala Festivă a Consulatului 
General al României era mulţumită şi pe feţele tuturor se putea citi 
bucuria de a fi participat la un Simpozion aniversar realizat la New 
York în duhul authentic, româno-american al comuniunii eminesciene. 

În felul acesta, în aplauzele generale, a luat sfârşit PARTEA A II-
A, a  programului Simpozionului, urmând la rând:  
 
             PARTEA A III-A PROGRAMULUI (8:15 – 9:15 P.M.) 
Cum era şi firesc, partea finală a Simpozionului s’a constituit 
într’o adevărată apoteozare a Luceafărului Poeziei noastre naţionale de 
către poeţii Cenaclului literar ‘’Mihai Eminescu’’. Vor rămâne neuitate 
în sufletele participanţilor dedicaţiile poetice închinate lui Eminescu de 
Theodor Damian, Liviu Georgescu, Alex Amalia Călin, Valentina 
Ciaprazi, Ion Burcin şi George Alexe. 
În încheierea Simpozionului, Corala ’’România’’ a Institutului 
Român de Teologie şi Spiritualitate Ortodoxă din New York, a 
interpretat sub conducerea artistică a Dlui George Alexe, două coruri 
originare din Bucovina lui Mihai Eminescu şi din Moldova lui Vasile 
Alecsandri, devenite bunuri naţionale, fiind îndrăgite de toţi Românii cu 
dragoste faţă de Mihai Eminescu, faţă de Ţara lor Mamă şi de Neamul 
Românesc.  
Primul cor cântat cu mare însufleţire de Corala ‘’România’’ s’a 
intitulat ‘’’Ţară mândră şi frumoasă’’ de Ciprian Porumbescu, şi ale 
cărui cuvinte: Sunt Român vestit în lume,/ Pentru-al  Ţării dor / Pentru 
limbă, naţiune/ Gata sunt să mor!’’ a entuziasmat întreaga asistenţă. 
Spre surpriza coriştilor şi a dirijorului, al doilea cor ‘’Hora Unirii’’ de 
Vasile Alecsandri şi aranjament coral de Nicolae Lungu a fost cântat 
odată cu Corala ‘’România’’ de toţi  cei peste 150 de participanţi la 
Simpozion într’un élan naţional demn de Mihai Eminescu şi de Vasile 
Alecsandri.  
A fost ca o încununare triumfală a Simpozionului!  Cu satisfacţia 
realizării magistrale a Simpozonului, Părintele Theodor Damian a 
mulţumit tuturor celor care au contribuit cu timp şi fără timp, pentru 
reuşita deplină a acestui Simpozion remarcabil din toate punctele de 
vedere. Deasemenea a mulţmit în chip deosebit tuturor participanţilor, 
distinşilor vorbitori, invitaţilor de onoare şi oaspeţilor, precum şi  
Coralei ‘’România’’ al cărei debut promiţător  a fost apreciat ca atare, 
mai ales de întreaga audienţă atât de generoasă în aplauze 
încurajatoare.  
 În continuare, Părintele Theodor Damian a declarat închiderea 
oficială a Simpozionului, urmată de invitaţia de a onora  recepţia şi 
agapa tradiţională (9:15 – 10:15 P.M.) pregătite excepţional de 
Doamnele Parohiei Ortodoxe Române ‘’’Sfinţii Apostoli Petru şi 
Pavel’’,  precum şi de a vizita expoziţia de cărţi, ziare şi  reviste, 

organizată cu prilejul Simpozionului, sub egida Institutului Român de 
Teologie şi Spiritualitate ortodoxă.  
A fost o seară de neuitat, petrecută  într’o atmosferă de omenie şi 
de ospitalitate tradiţională românească,  dar mai ales de adevărată 
comuniune eminesciană, prelungindu-se astfel Simpozionul, cu mai 
multe ore de discuţii plăcute, schimburi de impresii  şi de comentarii 
interesante, desigur fără moderator şi dincolo de orice  cronometrare  a 
clipelor  bucuriei de a fi impreună  şi de a celebra româneşte marele 
succes al Simpozionului, fără să ne mai pese de trecerea timpului. 
GEORGE ALEXE 

